Reguly Antal
(Zirc, Magyarország, 1819. 07. 11. – Buda, 1858. 08. 23.)

Nyelvész, néprajzkutató. Először jogi tanulmányokat folytatott Győrött, illetve Pesten. Németországi és svédországi útja során határozta el, hogy a nyelvrokonság kutatásával kíván foglalkozni. 1839-ben érkezett Helsinkibe. Finnül kezdett tanulni, majd kutatóútra ment a lappok körébe. 1841-ben belekezdett az észt nyelv tanulmányozásába. Újonnan szerzett ismeretei alapján megállapította, hogy a magyar nyelv rokonsági viszonyainak feltárása szempontjából legfontosabb az obi-ugor nyelvek tanulmányozása. Áttette székhelyét Szentpétervárra, és megkezdte felkészülését nagy expedíciójára. 1843-ban indult útnak. Az udmurtok (votjákok) és baskírok földjén áthaladva érkezett el az Urál-hegységhez, amelyen átkelve végre elérte úticélját. Eleinte Vszevolodszkojból kiindulva gyűjtött a manysik (vogulok) körében, majd 1844-ben Pelimből az északi vogulok földjére ment. Októberben Obdorszkba utazott az északi osztjákok (hantik) központjába. 1845 márciusában indult hazafelé, útközben a cseremiszek, mordvinok és csuvasok körében végzett kutatómunkát. A megfeszített munkától egészsége megrendült. 1846 augusztusától Szentpétervárott az Orosz Földrajzi Társaság kérésére még elkészíti az Északi Urál térképét. Hazatérte után az Egyetemi Könyvtárban kapott állást. Gazdag nyelvtudományi és néprajzi anyagának teljes feldolgozásában betegsége megakadályozta. Hagyatékának publikálása az utódokra maradt, életművének egy része máig kiadatlan.

Hagyatékának kiadása:
•	Osztják hősénekek I–II. Reguly Antal és Pápay József hagyatékát közzéteszi Zsirai Miklós. Bp. 1944–1951.
•	Osztják hősénekek. Reguly Antal és Pápay József hagyatékát Zsirai Miklós hagyatékából közzéteszi Fokos Dávid. Bp. 1963.
•	Osztják népköltési gyűjtemény. Kiadta Pápay József. Bp.–Lipcse, 1905.
•	Reguly Antal hagyományai. A magyar tudományos Akadémia megbízásából kiadta Hunfalvy Pál. 1. kötet. A vogul föld és nép. Reguly Antal hagyományaiból kidolgozta Hunfalvy Pál. Pest, 1864. 364 p.
•	Szíj Enikő (szerk. és tanulmány): Reguly Antal „hangjegyre szedett” finnugor dallamai. Bibliotheca Regulyana 4. Bp. 2000.
•	Vogul népköltési gyűjtemény I–IV. Saját gyűjtése és Reguly Antal hagyatéka alapján közzéteszi Munkácsi Bernát. Bp. 1892–1921.

Irodalom:
•	Balassa Iván: Reguly Antal néprajzi gyűjteménye 1840–1845. Néprajzi Értesítő, 1954.
•	Hajdú Péter: Reguly, a nyelvész. Magyar Nyelvőr 77:1953. 327–330.
•	Németh Imre: Az ősi szó nyomában. [Reguly Antal regényes életrajza] Bp. 1956.
•	Pápay József: Reguly Antal emlékezete. Bp. 1905.